ايلک سايدا درج اولونان مقاله‌دن و بو معلوماتلاردان گؤروندوگو کيمي حسن بيگ "اکينچي"‌نین اساس ايدئيا ايستيقامتلري‌نین 4 اساس شؤعبه‌ده عکسيني تاپاجاغيني موعينلشديرميشدي. لاکين "اکينچي"‌نین 6-جي نؤمره‌سيندن سونرا قزئتده مکتوبلار شؤعبه‌سي ده آچيلدي و "مکتوبلار" باشليغي آلتيندا ماتئرياللار دا درج اولونماغا باشلاندي. بو 5 شؤعبه قزئتين سونونجو نؤمره‌سينه قدر داوام ائتميشدير. "اکينچي" باکيدا چاپ اولونسا دا، تئزليکله عوموم روسیه موسلمانلاري‌نین قزئتينه چئوريلدي. اونو داغيستاندا و وولقابويوندا، مرکزي آسيا و سيبيرده اوخويوردولار. حنيفه خانيم آبايئوا اؤز خاطيراتيندا "اکينچي"‌نین ياييلديغي گئنيش جوغرافيايا توخوناراق يازيردي: "' قزئت روسیه‌ده کي بوتون موسلمانلاري يئريندن ترپتميشدي. او، بير ائلئکتیريک جرياني کيمي بوتون موسلمان عالمي‌نین ايچريسيندن کئچميشدي... قزئتين ايلک آبونه‌چيلري، اونو بيرينجيلر سيراسيندا سالاملايانلار اوْمسکدان، تومئندن، جيستوْپوْلدان اولان سيبيرليلر، اوْرئنبوُرق، اوُفا، وولقابويو تاتارلاري ايديلر. '"